PHALLO 39 SSO89SO - Ka masela a maputswa, le a perese, - Bible Search
PHALLO 38 PHALLO 40
Ho etswa ha diaparo tsa baprista
1Ka masela a maputswa, le a perese, le a mafubedu, ba loha diaparo tsa ho sebeletsa ka Sehalalelong. Ba etsetsa Arone diaparo tse halalelang, jwalokaha Modimo a ne a laetse Moshe.
2Ba etsa setipe ka lesela le nang le mmala wa kgauta, le ka le leputswa, le le perese, le le lefubedu, le le entsweng ka lene, le loehileng. 3Ba etsa masenke a kgauta, ba a seha maqhwele, ba a rokella pakeng tsa lesela le leputswa, le le perese, le le lefubedu, le le entsweng ka lene; ya eba mosebetsi wa setsebi. 4Setipe sena ba se etsetsa masela a mabedi a rokeletsweng mahetleng, moo dintlha tse pedi tsa sona di kopanang teng. 5Leqhama la setipe le ne le entswe ka mokgwa o tshwanang le sona: ka lesela le nang le mmala wa kgauta, le ka le leputswa, le le perese, le le lefubedu, le le entsweng ka lene, le loehileng, jwalokaha Morena a ne a laetse Moshe.
6Ba kutletsa majwe a bohlokwa a kareneleane, ba a kenya dishweshweng tsa kgauta, ba a ngola mabitso a bara ba Iseraele, jwalokaha ho etswa setempe sa bopaki. 7Ba a rokella hodima masela a setipe a mahetleng. Majwe ao e ne e le kgopotso ya bara ba Iseraele, jwalokaha Morena a ne a laetse Moshe.
8Ba etsa mokgabiso wa sefuba; wa etswa ke setsebi, jwaloka setipe; wa etswa ka lesela le nang le mmala wa kgauta, le ka le leputswa, le le perese, le le lefubedu, le le entsweng ka lene, le loehileng. 9Mokgabiso ona wa sefuba o ne o ena le mahlakore a mane, a menahantsweng habedi, a bolelele ba seatla, le bophara ba seatla. 10Ba rokella mela e mene ya majwe a bohlokwa. Moleng wa pele e ne e le lejwe la rubi, le la topase, le la karanete. 11Moleng wa bobedi e ne e le lejwe la emeraleda, le la safire, le la daemane. 12Moleng wa boraro e ne e le lejwe la turukose, le la akate, le la ametise. 13Moleng wa bone e ne e le lejwe la berile, le la kareneleane, le la jasepere. Ba kenya majwe ao dishweshweng tseo tsa kgauta. 14Majwe ana a ne a le leshome le metso e mmedi, ho ya ka mabitso a bara ba Iseraele. Lejwe ka leng le ne le ngotswe lebitso la o mong wa merabe e leshome le metso e mmedi ya bara ba Iseraele, jwalokaha ho ngolwa setempe sa bopaki.
15Hodima mokgabiso wa sefuba ba ne ba entse diketane tse lohilweng jwaloka thapo, e le mehala e entsweng ka kgauta e hlwekileng. 16Ba etsa dishweshwe tse pedi tsa kgauta, le mefitshane e mmedi ya kgauta, ba hokela mafitshane e mmedi eo dintlheng tse pedi tsa mokgabiso wa sefuba. 17Ba hokela mehala eo e mmedi ya kgauta mefitshaneng e mmedi, e dintlheng tsa mokgabiso wa sefuba. 18Dintlha tse pedi tsa mehala ba di hokela dishweshwe tseo tse pedi, ba di tlamella maseleng a setipe a mahetleng, kapele ho setipe. 19Ba etsa mefitshane e meng e mmedi ya kgauta, ba e hokela dintlheng tse pedi, tse katlase, tsa mokgabiso wa sefuba o tobaneng le setipe. 20Ba boela ba etsa mefitshane e mmedi ya kgauta, ba e hokela ho tloha katlase ho mehala e mmedi ya setipe e mahetleng, kapele ho moo mehala eo e kopanang le setipe teng, kahodima leqhama la setipe. 21Ba tlama mefitshane ya mokgabiso wa sefuba ka mohala o moputswa, ba o tlamella mefitshaneng ya setipe, hore mokgabiso wa sefuba o tle o dule hodima leqhama, o se ke wa lokoloha setipeng, jwalokaha Morena a ne a laetse Moshe.
Ho etswa ha diaparo tse ding tsa boprista
22Ba etsa seaparo se aparwang tlasa setipe, se entsweng ke selohi, ka lesela le leputswa feela. 23Lesoba la ho se kgetshemetsa hloohong le ne le le hare ho sona, jwaloka la molala wa baki ya mohlabani. Ho potoloha lesoba leo ho ne ho entswe lemeno le le phethang, hore lesoba le se ke la taboha. 24Lemenong la seaparo ba etsa dikgarenate ka lesela le leputswa, le le perese, le le lefubedu, le ka le entsweng ka lene, le loehileng. 25Ba etsa mangenengene a kgauta e hlwekileng, ba hokella mangenengene ao pakeng tsa dikgarenate, hodima lemeno la seaparo, ho potoloha; 26ke hore ho entswe lengenengene, ha nto etswa kgarenate, ho potoloha lemeno la seaparo sa ho sebeletsa, jwalokaha Morena a ne a laetse Moshe.
27Ba etsetsa Arone le bara ba hae diaparo tse fihlang maotong ka lesela la lene, le loehileng; 28le katiba ka lesela le jwalo, le dituku tsa bokgabane ka lesela le jwalo, le marikgwe ka lesela le jwalo, le loehileng. 29Ba etsa le leqhama ka lesela la lene, le loehileng, le ka lesela le leputswa, le le perese, le le lefubedu, le entsweng ke sehomi, jwalokaha Morena a ne a laetse Moshe.
30Ba etsa moqhaka o halalelang ka kgauta e hlwekileng, mme hodima wona ba ngola jwalokaha ho ngolwa setempe sa bopaki, ba re: MOHALALEDI WA MORENA. 31Hodima wona ba tlamella mohala o moputswa, ba rokella moqhaka phatleng ya katiba, jwalokaha Morena a ne a laetse Moshe.
Ho phethwa ha mosebetsi wa Leaho
32Yaba mosebetsi wa Leaho la Tente ya Morena, wa phethwa. Bana ba Iseraele ba ne ba entse tsohle ho ya kamoo Morena a neng a laetse kateng. 33Ba tlisetsa Moshe Leaho, le masela a le kwahelang, le tsohle tsa lona, le dihokelo tsa lona, le dithupa tsa lona, le maballo a lona, le ditshiya tsa lona, le ditshehetso tsa tsona. 34Ba tlisa le marulelo a matlalo a dipheleu a mmasa, le marulelo a matlalo a diqibi, le lesira le sireletsang areka. 35Ba tlisa le areka ya selekane, le mefeng ya yona, le sekwahelo sa tefelo ya sebe; 36le tafole, le dijana tsohle tsa yona, le bohobe bo halalelang; 37le sedulwana sa lebone sa kgauta e hlwekileng, mabone a sona a se a beilwe hantle; le tsohle tsa sona, le ole ya ho bonesa. 38Ba tlisa le aletare ya kgauta le ole e tlotsang, le mokubetso o monko o monate, le lesira la monyako wa Tente; 39le aletare ya lethose, le mokgabiso wa yona wa lethose o kang letlowa, le mefeng ya yona, le tsohle tsa yona, le sekotlolo sa ho itlhatswetsa, le sedulwana sa sona. 40Ba tlisa le masela a lepeletswang seotlwaneng, le ditshiya tsa wona, le ditshehetso tsa tsona; le lesira la monyako wa seotlwana, le mehala ya sona, le dimapo tsa sona, le tsohle tse sebediswang Leahong, Tenteng ya Morena. 41Ba tlisa diaparo tse lohilweng, tsa ho sebeletsa Sehalalelong, e leng diaparo tse halalelang tsa moprista Arone; le diaparo tsa bara ba hae ha ba sebeletsa e le baprista.
42Bana ba Iseraele ba ne ba entse mosebetsi wohle ho ya kamoo Morena a neng a laetse Moshe kateng. 43Yaba Moshe o hlahloba mosebetsi kaofela, mme a bona hore ba o phethile jwalokaha Morena a ne a laetse. Moshe a ba hlohonolofatsa.